paragraph_text: Dok je u životinjskom obličju, čarobnjak ili vještica zadržava sva osjetila i misli. Jednostavno rečeno, oni imaju sposobnosti životinje u koju su se pretvorili, ali zadržavaju ljudsku narav. Svi se animagusi moraju registrirati u Ministarstvu magije zato što pretvaranje u životinje može biti veoma opasno; također, registriranje posebnih obilježja svakog animagusa omogućava Ministarstvu praćenje zločina koje su animagusi možda počinili u životinjskom obličju, ali i praćenje onih koji u tom obličju pokušavaju izbjeći pravdu. Čini se da taj proces nije previše uspješan, vjerojatno zbog teškoća pri provođenju propisa.